Source: https://www.najpravo.sk/judikatura/obcianske-pravo/fyzicke-osoby-pravnicke-osoby/smrt-opravnenej-osoby-pocas-konania-o-ochrane-osobnosti.html?addToFavorite
Timestamp: 2020-03-31 09:06:38+00:00
Document Index: 501616

Matched Legal Cases: ['§ 15', 'súd ', 'súd ', 'súd ', '§ 53', 'súd ', 'súd ', 'súd ', 'súd ', '§ 10', 'súd ', 'súd ', '§ 104', 'súd ', 'súd ', 'súd ', '§ 15', 'súd ', 'súd ', '§ 104', '§ 107', '§ 243', 'súd ', '§ 243', '§ 224', '§ 146']

Smrť oprávnenej osoby počas konania o ochrane osobnosti | Fyzické osoby, Právnické osoby | Najprávo.sk - najlepší právny poradca
17.1. 2012, 18:50 | najpravo.sk
Právo na ochranu osobnosti ako právo osobnej povahy smrťou fyzickej osoby zaniká a neprechádza na dedičov. Osobám uvedeným v ustanovení § 15 Občianskeho zákonníka vzniká originálne právo na ochranu osobnosti zomrelej fyzickej osoby, do práv ktorej bolo zasiahnuté. Návrh týchto osôb nemôže byť však uplatnený v konaní vedenom o návrhu, ktorý podala ešte za svojho života fyzická osoba. Konanie o návrhu zomrelej fyzickej osoby na ochranu osobnosti sa musí zastaviť, pretože odpadol dôvod, pre ktorý sa začalo (Porovnaj napr. (Rc) 3 Cdo 98/1995, (Rc) 1 Cdo 116/1996). Pre úplnosť dovolací súd dodáva, že smrťou oprávnenej osoby zaniká aj právo na náhradu nemajetkovej ujmy v peniazoch, pretože táto mala byť poskytnutá za účelom zmiernenia, vyváženia ňou utrpenej nemajetkovej ujmy. Tento účel však už plniť nemôže.
(uznesenie Najvyššieho súdu SR z 30. júna 2011, č. k. 2 Cdo 81/2011)
Krajský súd v Trnave uznesením z 29. októbra 2008 sp. zn. 23 Co 241/2008 potvrdil uznesenie prvostupňového súdu, ktorým súd prvého stupňa uložil navrhovateľovi poriadkovú pokutu v sume 5 000 Sk s poukazom na § 53 ods. 1 O.s.p. (hrubo urážlivé podanie).
Krajský súd v Trnave uznesením z 22. júna 2010 sp. zn. 9 Co 409/2009 potvrdil uznesenie prvostupňového súdu, ktorým súd prvého stupňa nepriznal navrhovateľovi oslobodenie od platenia súdnych poplatkov, pretože to neodôvodňovali jeho majetkové pomery.
Krajský súd v Trnave uznesením z 30. júna 2010 sp. zn. 9 Co 408/2009 potvrdil uznesenie prvostupňového súdu, ktorým súd prvého stupňa zastavil konanie o návrhu navrhovateľa pre nezaplatenie súdneho poplatku za návrh (§ 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov).
Krajský súd v Trnave uznesením z 21. januára 2011 sp. zn. 23 Co 319/2010 potvrdil uznesenie prvostupňového súdu, ktorým súd prvého stupňa zamietol žiadosť navrhovateľa o ustanovenie Centra právnej pomoci alebo advokáta zapísaného do zoznamu podľa osobitného predpisu za zástupcu.
Proti týmto uzneseniam odvolacieho súdu podal dovolanie navrhovateľ, ktorý v priebehu konania o dovolaní/dovolaniach t.j. X. zomrel (Oznámenie o úmrtí z 28. apríla 2011 vydané Mestskou časťou Bratislava – Ružinov).
Podľa § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované.
Z citovaných ustanovení vyplýva, že súd konanie zastaví, keď v právnom predpise je určitá skutková podstata podmienená existenciou určitého účastníka, takže pre nedostatok jeho existencie by konanie stratilo význam. Ide najmä o prípady, keď neprichádza do úvahy prechod práv a záväzkov účastníka, ktorý smrťou stratil spôsobilosť byť účastníkom konania, na jeho právneho nástupcu, resp. o prípady, keď hmotné právo nedovoľuje, aby sa pokračovalo v konaní proti inému než pôvodnému účastníkovi. Právo na ochranu osobnosti ako právo osobnej povahy smrťou fyzickej osoby zaniká a neprechádza na dedičov. Osobám uvedeným v ustanovení § 15 Občianskeho zákonníka vzniká originálne právo na ochranu osobnosti zomrelej fyzickej osoby, do práv ktorej bolo zasiahnuté. Návrh týchto osôb nemôže byť však uplatnený v konaní vedenom o návrhu, ktorý podala ešte za svojho života fyzická osoba. Konanie o návrhu zomrelej fyzickej osoby na ochranu osobnosti sa musí zastaviť, pretože odpadol dôvod, pre ktorý sa začalo (Porovnaj napr. (Rc) 3 Cdo 98/1995, (Rc) 1 Cdo 116/1996). Pre úplnosť dovolací súd dodáva, že smrťou oprávnenej osoby zaniká aj právo na náhradu nemajetkovej ujmy v peniazoch, pretože táto mala byť poskytnutá za účelom zmiernenia, vyváženia ňou utrpenej nemajetkovej ujmy. Tento účel však už plniť nemôže.
S poukazom za vyššie uvedené Najvyšší súd Slovenskej republiky dovolacie konanie podľa § 104 ods. 1 O.s.p., § 107 ods. 1 O.s.p. v spojení s § 243c O.s.p. zastavil.
O trovách dovolacieho konania rozhodol dovolací súd podľa § 243b ods. 5 O.s.p. v spojení s § 224 ods. 1 O.s.p. a § 146 ods. 1 písm. c/ O.s.p.
súdne poplatky ochrana osobnosti exekúcia premlčanie trovy konania verejné obstarávanie bezpodielové spoluvlastníctvo manželov odvolanie náhrada škody dedenie úroky z omeškania judikatúra náhrada trov konania dovolanie podielové spoluvlastníctvo rekodifikácia oslobodenie od súdnych poplatkov dokazovanie spotrebiteľ mediácia
Návštev: 11995027 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin